Tmut anzjana oħra filwaqt li jkomplu jonqsu l-każi attivi Minn total ta' 2,822 swab tests li saru fl-aħħar 24 siegħa feġġew 43 każ ġdid ta' Covid-19. Fl-istess waqt kien hemm 80 persuna ddikjarati mfejqa fl-aħħar 24 siegħa. B'dan il-mod, il-każi attivi niżlu għal 609. L-età medja tal-każijiet imħabbra lbieraħ kienet ta' 37 sena. L-awtoritajiet tas-saħħa qalu wkoll li hemm 43 pazjent li huma pożittivi u li bħalissa qed jingħataw il-kura fl-Isptar Mater Dei. Minn dawn, hemm ħamsa li jinsabu fl-ITU. It-total ta' mwiet żdied għal 431 wara li fl-aħħar 24 siegħa, anzjana ta' 86 sena mietet waqt li kienet pożittiva għall-Covid-19. Dwar l-għoti tat-tilqim kontra l-Covid-19, l-awtoritajiet tas-saħħa qalu li sal-bieraħ ngħataw total ta' 784,729 doża. Minn dawn 407,985 ħadu l-ewwel doża filwaqt li 404,760 persuna huma mlaqqma kompletament.